Toronto Raptors er kun én sejr fra at blive mestre i basketligaen NBA.

Med en sejr på 105-92 på udebane over de forsvarende mestre, Golden State Warriors, bragte Raptors sig på 3-1 i kampe i finaleserien, der spilles bedst af syv kampe.

Stjerneforward Kawhi Leonard var endnu engang Raptors' helt med 36 point i kampen og 12 rebounds.



Warriors' store profil fra tredje kamp, Stephen Curry, der lavede 47 point, kunne ikke følge op og måtte nøjes med 27 point.



Klay Thompson blev Warriors' topscorer med 28 point. Hjemmeholdet var igen uden deres skadede superstjerne Kevin Durant.



Sejren blev grundlagt i tredje periode, som Raptors vandt med 37-21. Herfra var Golden State bagud med 67-79, og det fik holdet aldrig indhentet i fjerde og sidste periode.



Det er første gang siden 1991, at Golden State Warriors taber to kampe i træk på hjemmebane i slutspillet.



Warriors vandt NBA-finalen i 2015, 2017 og 2018.

Raptors kan blive mestre hjemme på Scotiabank Arena, når næste kamp spilles natten til tirsdag i Toronto.

/ritzau/